টোকিও অলিম্পিক-২০২০

**সুইমিংয়ে ওহাশির হাত ধরে জাপানের প্রথম সোনা**

স্পোর্টস ডেস্ক  প্রকাশিত:   আপডেট: ১৮:২৬ ২৫ জুলাই ২০২১



*জাপানের সাঁতারু ইউই ওহাশি*

টোকিও অলিম্পিকে মেয়েদের ৪০০ মিটার ব্যক্তিগত মিডলেতে বাজিমাত করলেন স্বাগতিক জাপানের সাঁতারু ইউই ওহাশি। রিও দে জেনেইরো অলিম্পিকে এই ইভেন্টে বিশ্বরেকর্ড গড়ে সোনা জিতেছিলেন কাতিনকা হোসসু।

রোববার টোকিও অ্যাকুয়াটিক সেন্টারে ৪ মিনিট ৩২ দশমিক ০৮ সেকেন্ড সময় নিয়ে সেরা হন ওহাশি।  এই ২৫ বছর বয়সীর হাত ধরে জাপান চলতি আসরে সুইমিং থেকে প্রথম পদক পেল।

২০১৬ সালের রিও দে জেনেইরো অলিম্পিকে ৪ মিনিট ২৬ দশমিক ৩৬ সেকেন্ড সময় নিয়ে এই ইভেন্টে বিশ্বরেকর্ড ও অলিম্পিকের রেকর্ড গড়েছিলেন হোসসু।  এবার ৪ মিনিট ৩৫ দশমিক ৯৮ সেকেন্ড সময় নিয়ে পঞ্চম হয়েছেন হাঙ্গেরির এই সাঁতারু।

ওহাশির চেয়ে দশমিক ৬৮ সেকেন্ড বেশি নিয়ে রুপা পেয়েছেন যুক্তরাষ্ট্রের এমা উয়াইয়ান্ট। তার স্বদেশী হালি ফ্লিকিঞ্জার ৪ মিনিট ৩৪ দশমিক ৯০ সেকেন্ড সময় নিয়ে পেয়েছেন ব্রোঞ্জ।